
ABSTRACT
În marea majoritate a statelor membre ale Uniunii Europene, copiii şi tinerii din centrele de plasament sunt o populaţie vulnerabilă. Experienţele traumatice care au condus la intrarea lor în sistemul de protecţie a copilului (abuz, neglijenţă etc.) au un impact profund şi de durată asupra dezvoltării fizice, cognitive, emoţionale a fiecăruia dintre ei (abuzul a fost dovedit a fi un factor de risc major pentru multe tulburări mintale, tulburări emoţionale, dificultăţi de comportament, delincvenţă şi alte probleme de sănătate).

În toate statele europene, tinerii cu vârste cuprinse între 18 şi 21 ani care ies din sistemul de asistenţă maternală se confruntă cu rezultate slabe, de obicei, la trecerea la maturitate. Acest segment de populaţie întâlneşte numeroase provocări, inclusiv lipsa unui sprijin din partea unui adult, instabilitate financiară, oportunităţi profesionale ori educaţionale sărace, precum şi lipsa unei locuinţe în condiţii de siguranţă şi la preţuri accesibile. În cazul acestor tineri, este foarte mare probabilitatea apariţiei de sarcini neplanificate, a şomajului, a implicării justiţiei penale, a consumului de narcotice şi a tulburărilor mintale.

Cu toate acestea, în ciuda preponderenţei de dovezi a rezultatelor slabe şi a provocărilor aparent insurmontabile cu care se confruntă această populaţie, foarte mulţi tineri care părăsesc sistemul de asistenţă maternală sunt capabili de a depăşi obstacolele şi de a naviga în tranziţia la maturitate, atingând atât punctele-forte interne, cât şi resursele externe, inclusiv capacitatea de a depăşi propriile dezamăgiri.
 
Repere normative UE
Comisia Europeană a adoptat, la 20 februarie 2013, Recomandarea 2013/112/UE - Investiţia în copii: întreruperea cercului vicios al defavorizării (Investing in Children: breaking the cycle of disadvantage)
, ca parte a Pachetului de Investiţii Sociale. Recomandarea este un instrument esenţial care plasează drepturile copiilor, interesele acestora, oportunităţile egale şi sprijinul pentru cei mai dezavantajaţi în centrul eforturilor de a combate fenomenele de sărăcie şi excluziune socială. Se recomandă concentrarea atenţiei asupra copiilor expuşi unui risc sporit din cauza defavorizărilor multiple, cum este cazul copiilor romi, al copiilor imigranţilor sau ai membrilor minorităţilor etnice, al copiilor cu nevoi speciale sau cu handicap, al copiilor aflaţi în îngrijire alternativă sau al copiilor străzii, al celor cu părinţi încarceraţi, precum şi al copiilor din gospodării expuse unui risc crescut de sărăcie, cum sunt cele cu un singur părinte sau cele ale unor familii numeroase. Mai mult, în capitolul destinat calităţii serviciilor de îngrijire alternativă, se recomandă asigurarea că şi copiii lipsiţi de îngrijirea părintească au acces la servicii de calitate (atât la cele standard, cât şi la servicii specifice) în ceea ce priveşte sănătatea, educaţia, locurile de muncă, asistenţa socială, securitatea şi locuinţele, inclusiv în perioada de tranziţie spre vârsta adultă. 
Prin intermediul celor trei piloni interconectaţi – asigurarea accesului la resurse adecvate, asigurarea unor servicii de calitate accesibile şi participarea copiilor – documentul european încurajează demararea de acţiuni concrete şi cuprinzătoare în toate statele europene (plasarea cu fermitate a problemei sărăciei şi a excluziunii sociale a copiilor pe un loc prioritar în cadrul Strategiei Europa 2020 şi a programelor naţionale de reformă
, ca parte a eforturilor generale de reducere a sărăciei şi excluziunii sociale, ţinând seama de recomandările specifice fiecărei ţări adoptate de Consiliul European). 
Reţeaua Socială Europeană (European Social Network-ESN
) analiza recent în seminarul Tineretul vulnerabil în tranziţie
  situaţia a două grupuri vulnerabile de tineri din Europa şi rolul serviciilor sociale în sprijinirea acestora în tranziţia spre viaţa de adult:  aceia care ies din sistemul de protecţie (rezidenţial sau plasament) şi aceia care abandonează şcoala. Serviciile sociale pot însemna o transformare pozitivă pentru unii copii, oferindu-le noi şanse, în timp ce alţii vor continua să aibă o conduită care este consecinţa unei copilării haotice (chiul, infracţiuni minore, consum de droguri etc.). Există un număr mare de copii instituţionalizaţi (în orfelinate, şcoli speciale, case pentru copii cu dizabilităţi) care sunt izolaţi de restul societăţii şi ale căror şanse în viaţă sunt extrem de limitate. Tinerii aflaţi în grija statului au un cu totul alt model de trecere la maturitate faţă de ceilalţi adolescenţi, confruntându-se cu probleme în parcursul şcolar, sănătate (în special mintală), angajare, respectarea legilor etc.
Garanţia pentru Tineret (Youth Guarantee)
 este o nouă iniţiativă a Comisiei Europene care urmăreşte să combată şomajul în rândul tinerilor, asigurându-se că orice tânăr cu vârsta sub 25 de ani - indiferent dacă s-a înregistrat sau nu ca şomer - primeşte o ofertă de calitate, în termen de 4 luni de la terminarea studiilor sau de la pierderea locului de muncă. Oferta trebuie să constea într-un contract de muncă, de ucenicie, stagiu ori curs de formare continuă şi să fie adaptată la nevoile şi la situaţia fiecăruia. Statele membre UE au adoptat acest principiu al garanţiei pentru tineret în luna aprilie 2013.
   
Crearea şi implementarea garanţiilor pentru tineret necesită o strânsă colaborare între principalii factori implicaţi:  autorităţi publice, servicii de ocupare a forţei de muncă, consilieri de orientare în carieră, instituţii de învăţământ şi formare, servicii de asistenţă pentru tineret, întreprinderi, angajatori, sindicate etc. Intervenţia şi activarea rapidă sunt esenţiale. În multe cazuri este nevoie de reforme, cum ar fi îmbunătăţirea sistemelor de educaţie şi formare profesională. Comisia Europeană a ajutat toate statele membre UE să îşi elaboreze propriile planuri de punere în aplicare a garanţiei pentru tineret şi să iniţieze implementarea acestora. De asemenea, Comisia sprijină activităţile de sensibilizare cu privire la instituirea garanţiei pentru tineret, derulând proiecte-pilot în 4 state membre (Letonia, Finlanda, Portugalia şi România). De asemenea, Comisia Europeană facilitează schimbul de bune practici între statele membre, în special prin Programul de învățare reciprocă din cadrul Strategiei europene privind ocuparea forţei de muncă.

Iniţiativa privind ocuparea forţei de muncă în rândul tinerilor (Youth Emplozment Initiative)
 a fost lansată pentru a oferi sprijin suplimentar tinerilor sub 25 de ani care locuiesc în regiuni în care rata şomajului depăşea 25% în anul 2012. Sunt vizaţi în special tinerii care nu lucrează şi nici nu urmează un program de învăţământ sau de formare profesională (NEET – not in employment, education or training
), inclusiv tinerii şomeri de lungă durată şi cei înregistraţi ca persoane aflate în căutarea unui loc de muncă. Obiectivul iniţiativei este să direcţioneze sprijinul către tinerii din zonele care se confruntă cu cea mai dificilă situaţie. În general, iniţiativa susţine: programele de ucenicie, stagiile, stagiile în întreprinderi şi programele de formare profesională care se finalizează cu obţinerea unei calificări.  
Iniţiativa privind ocuparea forţei de muncă în rândul tinerilor este una dintre principalele resurse financiare UE menite să sprijine punerea în aplicare a Garanţiei pentru Tineret. În baza acesteia, statele membre trebuie să ia măsuri pentru a se asigura că tinerii cu vârsta de până la 25 de ani beneficiază, în termen de 4 luni de la terminarea şcolii sau de la data la care au devenit şomeri, de oferte de bună calitate pentru încadrarea în muncă sau pentru continuarea educaţiei, participarea la un stagiu sau înscrierea la un program de ucenicie.
 Iniţiativa privind ocuparea forţei de muncă în rândul tinerilor se completează cu alte măsuri luate la nivel naţional, în special cu ajutorul Fondului Social European
 (FSE), destinat să faciliteze dezvoltarea şi implementarea sistemelor de garanţii pentru tineret. FSE nu vizează numai persoane, prin sprijinul său putând contribui şi la reformarea serviciilor de ocupare a forţei de muncă şi a instituţiilor de învăţământ şi de formare profesională.

AUSTRIA

Planul de implementare a Garanţiei pentru Tineret în Austria nu recunoaște categoria tinerilor care ies din sistemul de îngrijire alternativă ca fiind un grup deosebit de dezavantajat pe piaţa forţei de muncă. În conformitate cu cele mai recente date disponibile, în anul 2008 s-au aflat 10.551 de copii în îngrijirea alternativă, dintre care 4.481 s-au aflat în plasament. În 2013, SOS Satele Copiilor Austria a realizat un studiu cu privire la 827 de tineri aflaţi în propria îngrijire pentru a evalua rezultatele în educaţie. Rezultatele lor sunt comparate cu cele ale restului populaţiei tinere din Austria:
a. Au atins niveluri mai scăzute de educaţie, comparativ cu grupele de vârstă echivalente; doar 70% au absolvit durata de şcolarizare obligatorie;

b. În grupul tinerilor aflaţi în sistemul de protecţie sunt de 7 ori mai mulţi tineri cu nevoi speciale, comparativ cu restul populaţiei; aceştia sunt integraţi în programe vocaţionale speciale, create în acest scop;

c. Un mare procent din grupul tinerilor aflaţi în sistem ocupă locuri de muncă slab plătite;

d. Rata şomajului în rândul acestor tineri este mare în comparaţie cu tinerii care nu s-au aflat în sistemul de protecţie a copilului;

e. Riscul este de 3-4 ori mai mare de a intra în categoria tinerilor NEET (neîncadraţi în muncă, nu urmează cursuri în învăţământ sau cursuri de formare profesională);

f. Rata de abandon este de 2 ori mai mare în comparaţie cu restul populaţiei tinere.

Numeroase programe şi scheme de programe sunt derulate la scară naţională, prin Ministerul federal al muncii, problemelor sociale şi protecţiei consumatorilor:

· Tranziţia de la ŞCOALĂ la MUNCĂ: toate programele oferite ca parte a acestei scheme depind de nevoile şi capacităţile individuale ale tinerilor care participă, oferindu-le suficient timp să dobândească abilităţile necesare. Participanţii au acces la orientare, consiliere şi servicii pentru intrarea facilă într-un mediu de lucru.

· Coaching pentru tineri: acest program a fost creat de Ministerul federal al educaţiei şi femeilor în colaborare cu Ministerul federal al muncii şi este implementat prin Oficiul Federal Social (BSB). Programul începe prin stabilirea de contacte cu tinerii care se apropie de finalizarea învăţământului obligatoriu. Contactele sunt stabilite direct în şcoli, unde se oferă sprijin asistenţilor personali care se ocupă cu orientarea şcolară, selectarea carierei sau cu alte provocări cu care se confruntă tinerii în acel moment al vieţii lor. Proiectul-pilot a fost lansat în anul 2012. După ce un procent de 15% dintre tineri a abandonat programul înainte de finalizare, a fost luată decizia de a se lansa programul la nivel naţional. În anul 2013, au participat aproximativ 35.000 de tineri. Mai mult de două treimi au demonstrat îmbunătăţiri semnificative în dezvoltarea personală şi profesională (încredere în sine, stimă de sine, idei mai clare privind dezvoltarea unei cariere etc.);

· Şcolile de producţie: reprezintă forme speciale de pregătire pentru angajare a tinerilor cu vârste de 15-19 ani, disponibile, totodată, tuturor tinerilor cu vârste sub 25 de ani care deţin un certificat de formare profesională, dar au dificultăţi cu găsirea unui loc de muncă. Şcolile de producție nu sunt menite să fie un program complet de ucenicie sau de formare care vizează dezvoltarea unor anumite abilităţi, ci reprezintă mai mult o oportunitate pentru tinerii dezavantajaţi de a încerca personal diferite tipuri de locuri de muncă, astfel încât să poată lua o decizie informată despre dezvoltarea lor profesională. În plus, acest program are ca scop motivarea tinerilor şi reactivarea lor pe piaţa muncii. Participarea este gratuită, funcţionează pe bază de voluntariat şi oferă servicii pe o perioadă de până la un an. Participanţii sunt plasaţi după consultarea Programului de Coaching pentru tineret şi în cooperare cu Serviciul Public de Ocupare. În 2014, în jur de 1.300 de tineri au participat la aceste şcoli de producţie, iar în anul 2015, numărul acestora a crescut la 2.000.
Garanţia pentru ucenicia tinerilor: prevede dreptul legal de a finaliza un stagiu de ucenicie pentru fiecare tânăr cu vârsta sub 18 ani care şi-a încheiat cu succes perioada şcolară obligatorie (9 ani). Elementul principal al sistemului este furnizarea de oportunități de pregătire în centre de formare ale supra-companiilor prin plasarea de către serviciul public de ocupare a acelor tineri care nu sunt capabili de a-şi găsi posturi de formare corespunzătoare într-o firmă obişnuită. Scopul programului este de a-i ajuta pe tineri să dezvolte abilităţile necesare în domeniu şi de a facilita tranziţia lor în primul rând într-o companie de training obişnuită şi, mai târziu, la un loc de muncă. Dacă tranziţia nu are succes, ei pot termina ucenicia la centrul de formare al supra-companiei. Certificatele de absolvire a cursurilor de formare profesională pe care le primesc sunt echivalente cu cele obţinute într-o companie de training obişnuită. Cu toate acestea, în practică, calitatea instruirii este de multe ori slabă, iar angajatorii preferă absolvenţi ai stagiului de ucenicie în cadrul unei companii obişnuite. Pentru a participa la acest program, tinerii trebuie să fie înscrişi la o şcoală profesională în acelaşi timp - principiul de bază al sistemelor duale de ucenicie. Participanţii la program primesc o compensaţie pentru munca lor în valoare de 270 Euro lunar (mai puţin de jumătate față de retribuţia medie lunară într-o ucenicie obişnuită) în primii doi ani şi 600 Euro în al treilea an al programului.

Austria a dezvoltat diverse scheme destinate tinerilor şomeri; acestea sunt concepute în mod variat şi vizează diverse probleme specifice cu care se confruntă aproape toţi tinerii care intră pe piaţa forţei de muncă. Programele oferă tinerilor posibilităţi extinse de participare şi fructificare. Prin aceste programe, în Austria nu s-au monitorizat în mod special rezultatele tinerilor care ies din sistemul de protecţie socială, dar datele statistice şi opiniile experţilor arată că această categorie de tineri se află, totuşi, pe o poziţie mai dezavantajată la integrarea pe piaţa muncii în raport cu restul populaţiei tinere.

BELGIA

În sistemul de guvernământ belgian, statul federal deţine puterea în domeniul justiţiei, Comunităţilor revenindu-le responsabilitatea în domeniul educaţiei şi drepturilor copiilor şi tinerilor, astfel încât statul federal şi Comunităţile sunt ambele surse de drept relevante. Prin urmare, nu există legislaţie belgiană consolidată cu privire la drepturile copiilor, iar prevederile legislative referitoare la copii se găsesc în diferite legi federale şi comunitare, precum şi în Codul civil şi Codul penal. Statutele referitoare la copii includ, fără a fi limitate:

· Legea privind protecţia copiilor şi tinerilor, 08 aprilie 1965;
· Decretul din 4 martie 1991 privind protecţia tinerilor
;
· Cele trei legi din 13 aprilie 1995 cu privire la traficul de fiinţe umane, pornografia infantilă şi abuzul sexual asupra minorilor;

· Decretul din 29 martie 2002 privind politica de tineret din Comunitatea flamandă ;

· Decretul din 20 martie 1995 cu privire la asistenţa pentru tineret.

Programul Pathways into Adulthood, care se desfăşoară în Flandra – Ghent începând din 2012, caută să elimine decalajul dintre sistemul public de protecţie şi începutul vieţii independente. Programul se derulează cu sprijinul mai multor organizaţii-partenere provenind din patru sectoare preocupate de găsirea unor soluţii: sistemul de protecţie a copilului,  sistemul de îngrijire a persoanelor cu handicap, sistemul de sănătate şi autorităţile locale. Finanţarea provine din bugetul local alocat activităţilor de îngrijire integrală a copilului, bazate pe munca trans-sectorială, fiind urmărite simultan obiective precum: oferirea de suport social, emoţional, financiar şi administrativ persoanelor vulnerabile cu nevoi diferite; stabilirea şi utilizarea unei baze de informaţii comune; identificarea face-to-face; elaborarea de ghiduri pentru profesionişti în scopul unei tranziţii „mai prietenoase” între servicii; transparenţa metodologiilor comune; cercetări privind tranziţia la viaţa de adult.

DANEMARCA

Având în vedere că rata şomajului în rândul tinerilor din Danemarca este de 12,9%, aceasta nu este eligibilă pentru accesarea fondurilor YEI
. Planul de implementare a Youth Guarantee în Danemarca are ca prim scop sprijinirea tinerilor şomeri în vederea obţinerii unor calificări formale, astfel încât tinerii care au abandonat şcoala înainte de a obţine o calificare să-şi poată continua educaţia, punând accentul pe învăţământul profesional. Această situaţie se datorează calităţii excepţionale a învăţământul profesional din Danemarca, deoarece tinerii care obţin un certificat de calificare profesională nu se confruntă cu probleme majore în găsirea unui loc de muncă. Programele educaţionale se concentrează pe sprijinirea tinerilor în dobândirea aptitudinilor care le sunt necesare pe piaţa muncii. Planul de implementare a programului face referire şi la minorităţile etnice, acestea fiind considerate un grup care trebuie examinat în mod suplimentar atunci când se creează măsuri menite să îi ajute în găsirea locurilor de muncă.
   
Tinerii care părăsesc sistemul de asistenţă alternativ nu sunt consideraţi un grup special. La fel ca în alte state europene, aceştia au rezultate mai proaste în integrarea socială, comparativ cu tinerii care nu s-au aflat în sistemul de asistenţă. Mulţi tineri au părăsit sistemul educaţional înainte de obţinerea unei calificări. În jur de 1/3 beneficiază de educaţie specială. Aceia care nu abandonează cursurile, obţin, de obicei, o calificare mai slabă comparativ cu tinerii care nu au fost în sistemul de asistenţă. Dintre cei care au urmat cursuri la o şcoală profesională, aproximativ 25% au renunţat fără a obţine o diplomă. Tinerii care părăsesc asistenţa alternativă întâmpină dificultăţi mai mari în găsirea locurilor de muncă, comparativ cu tinerii care nu s-au aflat în sistemul public de îngrijire. În plus, tinerii care au ieşit din îngrijirea alternativă au primit ajutor de mai multe ori de la sistemul de protecţie socială. Din totalul persoanelor fără adăpost din Danemarca, 30% dintre aceştia s-au aflat în sistemul de asistenţă alternativă. 

Atât autorităţile locale, cât şi cele regionale, sunt responsabile cu furnizarea serviciilor de asistenţă alternativă. Deşi regulamentele stabilesc faptul că minorii rămân în programul de asistenţă alternativă până la vârsta de 18 ani, autorităţile locale au obligaţia de a oferi asistenţă până la vârsta de 22 de ani dacă este necesar. Datele arată că, în anul 2008, nu mai puţin de 98% dintre tineri au avut nevoie şi au primit sprijin după atingerea vârstei majoratului. Acest sprijin a constat de cele mai multe ori în permisiunea de a rămâne în plasament şi în desemnarea unui consilier personal pe care îl pot contacta în mod regulat, care să le ofere suport în stabilirea unui plan de tranziţie la ieşirea din sistemul public. 

În Danemarca, partenerii sociali joacă un rol activ în definirea de noi cursuri şi programe curiculare, precum şi în informarea cu privire la programele profesionale existente. Consiliul Academic de Programe Profesionale şi cel al Programelor de Licenţe Profesionale pot face recomandări Ministerului Ştiinţei, Inovării şi Învăţământului Superior pe o gamă largă de probleme, inclusiv nevoile de calificare. Consiliile includ un număr de până la 21 de membri, dintre care fac parte şi reprezentanţi ai diferitelor organizaţii industriale şi patronale, sindicate, autorităţi locale şi regionale. Partenerii sociali pot fi, de asemenea, reprezentaţi în comitetele consultative pe teme de învăţământ, pe care instituţiile de învăţământ le înfiinţează în cadrul diferitelor discipline curiculare. Comitetele îşi exprimă opinia şi fac recomandări cu privire la calitatea şi relevanţa programelor existente şi viitoare de studiu. Această implicare locală contribuie semnificativ la asigurarea că programele de formare profesională individuale satisfac cerinţele pieţei forţei de muncă, iar calificările sunt recunoscute în mediul de afaceri şi în industrie.
 
Ca exemple de bună practică, Raportul calitativ  Eurostat: Statistici privind Politica Pieţei Forţei de Muncă din Danemarca menţionează pre-reabilitarea şi recalificarea şomerilor.

Pre-reabilitarea serveşte ca pregătire pentru recalificarea la locul de muncă şi durează trei luni. În perioada de pre-reabilitare, cei care se recalifică sunt remuneraţi şi sunt pregătiţi pentru posibilitatea de recalificare. 
Recalificarea se adresează refugiaţilor, persoanelor cu handicap şi altor grupuri dezavantajate despre care se crede că nu sunt în măsură să găsească locuri de muncă în circumstanţe obişnuite. Recalificarea include furnizarea sprijinului sub formă de alocaţie de întreţinere, pregătirea şi formarea profesională necesare pentru a ocupa anumite locuri de muncă, oferind o experienţă de muncă, sau sprijin pentru lansarea unei afaceri pe bază de credite fără dobândă sau stimulente în bani. Eligibilitatea pentru participarea la acest sistem depinde de aderarea la un plan personal de recalificare, care este elaborat la începutul procesului de reabilitare şi depinde de nevoile specifice pe care le are tânărul. Perioada de reabilitare poate dura până la cinci ani. Costurile de învăţământ (pentru cărţi şi alte materiale de studiu) sunt, de asemenea, acoperite, dacă este necesar. Anumiţi tineri dintre cei care ies din sistemul de asistenţă, cărora le este mai dificil să se întreţină singuri decât să părăsească centrul, sunt incluşi în grupul de persoane eligibile pentru aceste proiecte de recalificare care vizează activarea lor pe piaţa forţei de muncă, în conformitate cu motivaţia, nevoile şi posibilităţile lor.

În Danemarca, responsabilitatea pentru îngrijirea alternativă revine în principal autorităţilor locale şi, datorită unei planificări coordonate a furnizăreii serviciilor de asistenţă socială, nu există diferenţe vizibile în calitatea acestora în diferitele comunităţi locale. Este interesant de observat că, în Danemarca asigurările pentru tinerii care abandonează şcoala timpuriu, oferă o a doua şansă de a continua studiile şi de a obţine calificări, iar tinerii care părăsesc îngrijirea alternativă se încadrează în mare parte în această categorie. În acest sens, sistemul este flexibil în ceea ce priveşte nevoile şi capacitatea beneficiarilor acestor scheme şi are ca scop activarea lor.  

ESTONIA
 
În Estonia, îngrijirea alternativă cuprinde copiii care trăiesc în case de copii sau în familii adoptive şi este percepută ca substitut.

Planul de implementare Youth Guarantee în Estonia nu distinge tinerii aflaţi în îngrijire alternativă ca fiind grup special, deoarece aceştia nu sunt percepuţi ca persoane deosebit de defavorizate, dar acest grup se află într-o poziţie dezavantajată pe piaţa forţei de muncă şi este lipsit în mod frecvent de premisele de bază necesare pentru integrarea socială, cum ar fi o locuinţă permanentă. Ei încetează să fie eligibili pentru cele mai multe tipuri de sprijin disponibile la terminarea studiilor sau la împlinirea vârstei de 18 de ani, în afară de subvenţiile oferite la cazare pentru care  rămân eligibili (se află sub jurisdicţia autorităţilor locale).

Deşi cadrul legislativ este elaborat la nivel naţional, punerea în aplicare a metodologiei este descentralizată, iar rezultatele tinerilor care părăsesc îngrijirea alternativă depind în mare măsură de capacitatea financiară şi expertiza autorităţilor locale. Toate autorităţile locale au sarcina de a dezvolta o strategie individuală proprie pentru tinerii care ies din sistemul public de asistenţă. Ca urmare, cele mai mari oraşe, cum ar fi Tallinn, au o infrastructură bine dezvoltată. 

Rezultatele la examene sunt, de asemenea, mult mai slabe în cazul tinerilor care părăsesc plasamentul în comparaţie cu restul populaţiei, fiindu-le mult mai dificil să-şi continue studiile. Raportul cu privire la asistenţa alternativă din Estonia citează un studiu din anul 2003 realizat de Kill, care a constatat că, din 73% dintre tinerii care au părăsit sistemul de asistenţă în ultimii trei ani în Tallinn, mai mult de 22% dinte ei au fost în închisoare. Doar 22% au terminat liceul sau au absolvit o formă de pregătire profesională. Acelaşi studiu a arătat că 41% dintre ei au fost şomeri. Problema este legată parţial de faptul că mai mult de jumătate dintre ei sunt membri ai minorităţii ruse şi nu vorbesc limba estonă foarte bine, ceea ce duce la probleme suplimentare la obţinerea unor calificări şi la integrarea lor pe piaţa forţei de muncă.

Estonia nu are măsuri speciale care vizează persoanele care părăsesc îngrijirea alternativă, dar întregul concept al Youth Guarantee a fost dezvoltat ca un sprijin pentru toţi tinerii care se află într-o poziţie dificilă pe piaţa forţei de muncă. La momentul aderării Estoniei la Uniunea Europeană, întregul sistem de îngrijire alternativă a fost transformat şi s-au adoptat reglementări, printre care şi interzicerea plasării mai multor copii într-o singură casă (numărul maxim este de 8 copii) sau în grija unui singur părinte înlocuitor. După această modificare, rezultatele pe piaţa muncii s-au îmbunătăţit în mod semnificativ, iar copiii sunt mai motivaţi, au mai multă încredere în sine şi sunt mai dispuşi să-şi îmbunătăţească abilităţile, după cum a subliniat un expert al SOS Satele Copiilor din Estonia. Reforma sistemului de îngrijire alternativă reprezintă un prim pas benefic pentru integrarea tineretului în societate şi pe piaţa muncii. Estonia a finanţat transformarea sistemului său de îngrijire alternativă folosind fonduri naţionale, dar cele mai multe fonduri au venit de la UE, Elveţia şi Norvegia.

S-au remarcat două exemple interesante de intervenţii aplicate în Estonia, care pot fi deosebit de eficiente pentru tinerii care pleacă din plasamentul alternativ. Primul exemplu se referă la intervenţia timpurie şi începe atunci când copiii împlinesc vârsta de 7 ani. În timpul acestei intervenţii, copiii sunt încurajaţi să participe la activităţi de lucru destinate tineretului. Scopul acestui sistem este de a preveni excluderea socială a tinerilor, de a promova o atitudine pozitivă faţă de muncă şi de a încuraja anteprenoriatul. În acelaşi timp, această intervenţie reprezintă, pe de o parte, un sprijin substanţial pentru dezvoltarea activităţilor destinate  tineretului şi, pe de altă parte, o investiţie în educarea angajatorilor pentru promovarea lucrului cu copiii şi tinerii. În consecinţă, atunci când o firmă angajează tineri, va trebui să ia în considerare abilităţile pe care aceştia le-au dezvoltat prin participarea la astfel de activităţi. 
FRANŢA
Cadrul legal

1. Codul pentru acţiune socială şi familii
:
· Art.L112-3 - Protecţia copilului are misiunea de a preveni dificultăţile cu care părinţii se pot confrunta în exercitarea responsabilităţilor lor educaţionale, de a sprijini familiile şi de a asigura, dacă este necesar, în condiţii adecvate, îngrijirea parţială sau completă a minorilor. Aceasta include, în acest scop, un set de intervenţii în favoarea minorilor şi părinţilor lor. Aceste intervenţii pot viza, deopotrivă, tinerii majori cu vârste sub 21 de ani care întâmpină dificultăţi ce ar putea compromite grav echilibrul lor [...] ";
· Art.222-5 – Pot fi preluaţi de serviciile de asistenţă şi protecţie a copilului, cu titlu temporar, minorii independenţi (émancipé)
  şi tinerii majori cu vârste sub 21 de ani care întâmpină dificultăţi de integrare socială sau nu beneficiază de susţinere familială;
· Art.111-2 – Persoanele de altă naţionalitate beneficiază, în condiţii specifice, de serviciile de protecţie a copilului;
· Art.226-3 - Președintele Consiliului general (departamental) este responsabil cu colectarea, prelucrarea şi evaluarea în orice moment şi indiferent de provenienţă, a oricăror informaţii referitoare la minori aflaţi în pericol sau susceptibili de acest risc.

2. Legea descentralizării din 1982, care atribuie departamentelor (autorităţilor locale) competenţa în materia protecţiei copilului
;

3. Legea no.293 din 5 martie 2007 de reformare a sistemului pentru protecţia copilului
, care consolidează rolul-pivot al Consiliului departamental în colectarea, prelucrarea şi evaluarea informaţiilor referitoare la minori în pericol sau susceptibili de acest risc, potrivit legii. În acest sens, în fiecare departament au fost create celule CRIP (Cellules de Recueil des Informations Préoccupantes)
;
4. Decretul no.75-96 /1975 de stabilire a normelor de realizare a acţiunilor de protecţie judiciară a tinerilor majori
.
Există două serii de măsuri importante de protecţie a tinerilor majori: măsuri administrative şi măsuri judiciare.
Măsurile de protecţie socială (administrative) prevăzute la art.1 din Decretul din 1975 constau în posibilitatea ca minorul independent sau majorul cu vârsta sub 21 de ani de a solicita Consiliului general un sprijin pentru continuarea studiilor sau un plasament corespunzător atunci când există probleme serioase de integrare socială, lipsa resurselor sau lipsa unui sprijin familial adecvat. Măsurile administrative pot consta în: plasament adecvat sau acţiune educaţonală sub formă de ajutor financiar, măsuri care pot include, în mod separat sau împreună, intervenția unui serviciu de învăţământ, sprijin financiar unic sau alocaţie lunară, sprijin financiar la împlinirea majoratului şi intrarea în viaţa civică. 
Măsurile de protecţie judiciară a tinerilor majori sunt dispuse de judecător, în cadrul instanţelor pentru minori. Acestea au drept scop stabilirea unor acţiuni de protecţie judiciară a tinerilor majori care se confruntă cu dificultăţi severe de integrare socială. Măsurile judiciare, care pot fi menţinute sau organizate, sunt limitativ enumerate: observarea de către un serviciu de consiliere sau de un mediu deschis; acţiuni educaţionale în mediu deschis; menţinerea sau admiterea la un centru specializat de primire, orientare, educaţie sau formare profesională. 

Măsurile administrative sunt furnizate, la nivelul departamentului, de organismele responsabile cu asistenţa socială şi protecţia copilului. În ceea ce priveşte măsurile judiciare, acestea pot fi aplicate numai de un serviciu sau o instituţie de protecţie judiciară a tinerilor sau de un serviciu sau instituţie privată autorizată. 

Contractul pentru tinerii majori (Contrat jeune majeur)
 este o prestaţie facultativă, care permite tinerilor majori încredinţaţi serviciilor de asistenţă şi protecţie a copilului cu vârste de 18-21 ani să beneficieze în continuare de serviciile de care s-au bucurat înainte de împlinirea majoratului: suport educaţional, locuinţă, suport psihologic, alocaţii financiare (până la 465 euro lunar, plus 600 euro primă de instalare)  etc. Acest instrument este menit să permită tinerilor deprinderea cu un stil de viaţă independent. Pentru a beneficia de acest instrument, tânărul trebuie să facă o solicitare scrisă către inspectorul de asistenţă socială, în care trebuie să evidenţieze un plan de viaţă, inclusiv un plan profesional (plan de învăţământ, plan de angajare etc.). Potrivit recomandărilor Consiliului Economic, Social şi de Mediu (CESE)
, contractul pentru tânărul major ar trebui să devină un drept al tuturor tinerilor din sistemul public de ocrotire şi să devină accesibil şi celor cu nevoi speciale de protecţie până la împlinirea vârstei de 25 de ani, iar sprijinul oferit prin contract trebuie să fie mai cuprinzător şi individualizat. 
GERMANIA
În centrul reglementărilor pentru implementarea politicilor destinate copiilor şi tinerilor se află, în primul rând, Cartea VIII din Codul Social German
 şi, mai recent, Legea privind drepturile copiilor şi tinerilor (2011). Politica de tineret este, în prezent, pusă în aplicare, la nivel federal, prin Planul federal pentru copii şi tineret (KJP
). În plus, Guvernul federal a elaborat recent un nou cadru federal pentru o politică independentă vizând tineretul (Strategia 2015-2018), lansată în iulie 2015.

Potrivit art.1 Cartea VIII – Protecţia copiilor şi tinerilor, din Codul Social german, fiecare tânăr are dreptul de a fi sprijinit în dezvoltare şi educaţie pentru a deveni o persoană responsabilă şi competentă din punct de vedere social. În acest scop, serviciile publice pentru tineret au obligaţia în special:
· de a încuraja tinerii în dezvoltarea lor individuală şi socială şi de a-i ajuta pentru a preveni sau a elimina orice tip de discriminare;

· de a oferi consiliere educaţională şi asistenţă părinţilor şi tutorilor;

· de a proteja copiii şi tinerii împotriva oricărei ameninţări la adresa bunăstării lor;
· de a ajuta la crearea sau obţinerea unor condiţii de viaţă pozitive şi un mediu cât mai favorabil pentru copii, tineri şi familiile lor.

Art.41-Cartea VIII din Codul Social stabileşte că tinerii majori care au ajuns la vârsta majoratului (18 ani) urmează să fie sprijiniţi de stat şi după ieşirea din sistemul public de îngrijire şi pot primi ajutor din partea autorităţilor locale până la împlinirea vârstei de 21 de ani, dar şi după această vârstă, în situaţii justificate.

Recent-încheiatul proces participativ pe scară largă pentru un nou cadru de politică pentru tineret 2015-2018, intitulat "Acţionând pentru o societate adecvată tinerilor", a stabilit liniile directoare pentru o nouă politică de tineret: vizează toţi adolescenţii şi tinerii adulţi; are efecte de prevenire şi de echilibrare; promovează metode şi structuri adecvate; implică toate părţile interesate de la început; descoperă potenţialul tinerilor în şi pentru societate. 
Principiile noii politici de tineret specifică faptul că "o nouă politică de tineret modelează viitorul şi, mai mult, trebuie: să se concentreze asupra intereselor şi nevoilor tinerilor; să promoveze participarea durabilă a tinerilor; să conceapă dimensiunile spaţiu şi timp în scopul dezvoltării personale; să fie concepută şi implementată ca o sarcină comună; să promoveze reforme de politici publice existente; să aibă o dimensiune europeană”.
La nivel local, de exemplu în Köln - landul Rhenania de Nord-Westfalia, se desfăşoară diverse programe în sprijinul tinerilor care ies din instituţiile de îngrijire. Toate costurile susţinerii acestor tineri sunt suportate din taxe: autorităţile locale 84,7%, surse naţionale de finanţare publică 14,3% şi surse regionale de finanţare 1%. În metoda de calcul a costurilor pentru un tânăr intră: costuri pentru plata unui asistent social personal, media standard de subzistenţă, media standard pentru locuinţă, media standard pentru bani de buzunar, mobilier, transport ş.a. Dintre programele derulate în acest sens pot fi menţionate:

· MOBI: durata de desfăşurare 3-7 ore săptămânal, adresat tinerilor care au ieşit din sistemul de îngrijire, au cel puţin 17 ani împliniţi şi locuiesc pe cont propriu;

· INSPE: 3-7 ore săptămânal, adresat tinerilor aflaţi într-o situaţie critică, cu vârste peste 16 ani, care trăiesc în diferite locaţii (locuinţă închiriată, hotel, prieteni etc.);

· SelMa: 8-12 ore săptămânal, adresat tinerelor cu vârste peste 16 ani, care au ieşit din sistemul public de protecţie.

Baza comună a acestor programe o reprezintă obiectivele care se doresc a fi atinse (independenţa personală, integrarea în comunitatea locală, abilitatea de a se gospodări, abilitatea de a administra bugetul lunar, proiecte profesionale, luarea la cunoştinţă despre existenţa centrelor de asistenţă şi a serviciilor sociale pentru tineri) şi serviciile pe care le oferă tinerilor (gestionarea cazurilor, consiliere, asistenţă şi sprijin, dezvoltarea aptitudinilor socio-emoţionale prin construirea de relaţii sociale bazate pe încredere şi siguranţă, educaţie şi timp liber etc.).

Germania nu distinge, nici în planul său de punere în aplicare a Garanţiei pentru Tineret şi nici în alte politici de angajare, categoria tinerilor care părăsesc sistemul de protecţie a copilului ca fiind un grup special. De asemenea, nu se urmăreşte parcursul acestor tineri după ieşirea din sistem. Este de subliniat faptul că există diferenţe în forma, domeniul de aplicare şi calitatea sprijinului acordat tinerilor care părăsesc îngrijirea alternativă, în funcţie de landul în care au crescut, deoarece sistemul politic este descentralizat în această privință. În ceea ce priveşte tinerii dezavantajaţi din punct de vedere social, măsurile de sprijin în formare constau în oferirea de stagii de ucenicie garantate, precum şi a unui sprijin suplimentar prin intermediul serviciului public de ocupare, de 3-8 ore suport socio-pedagogic pe săptămână pentru tinerii care se confruntă cu probleme personale sau legate de familie ori dificultăţi la firma la care fac ucenicie. În plus, instituţiile de învăţământ oferă gratuit cursuri de formare teoretice, practice şi lingvistice tuturor tinerilor dezavantajaţi. În cazul în care integrarea pe piaţa forţei de muncă nu se realizează după toate acestea, tinerilor le sunt oferite stagii de ucenicie la o supra-companie de învăţământ şi formare profesională (VET
), care este, de asemenea, finanţată de serviciul public de ocupare. Acest lucru este organizat într-o manieră similară cu şcolile de producţie din Austria.

Proiectul Regional de Susţinere a Tinerilor se adresează tinerilor cu vârste de 12-26 de ani, care au nevoi speciale de dezvoltare. Aceşti tineri, de obicei, nu sunt bine integraţi în sistemul de educaţie, de formare sau sprijinire a şomerilor, având nevoie de suport socio-pedagogic specific pentru a compensa lipsa de aptitudini adecvate şi condiţiile de viaţă dezavantajate. Scopul general al proiectului este acela de a integra grupurile dezavantajate de tineri pe piaţa muncii prin abilitarea şi implicarea lor în micro-proiecte din cadrul comunităţilor locale.

În general, rata şomajului în rândul tinerilor din Germania este scăzută. Cu toate acestea, Germania are un sistem dezvoltat de sprijin pentru persoanele care se află într-o situaţie dezavantajoasă pe piaţa muncii. Aceste măsuri sunt, de asemenea, disponibile tinerilor care părăsesc sistemul public de protecţie (în ciuda faptului că nu au fost identificaţi ca fiind un grup deosebit de dezavantajat pe piaţa muncii).

FINLANDA

Planul Finlandei pentru combaterea şomajului recunoaşte trei grupuri de tineri dezavantajaţi în special pe piaţa muncii şi stabileşte măsuri speciale pentru activarea lor. Aceste trei grupuri sunt tinerii imigranţi, tinerii infractori condamnaţi şi tinerii din serviciile militar şi non-militar. Tinerii care ies din sistemul de îngrijire al statului nu sunt recunoscuţi ca fiind un grup dezavantajat pe piaţa muncii.
Responsabilitatea de a oferi sprijin tinerilor care părăsesc centrele de îngrijire revine autorităţilor locale sau regionale. În funcţie de nevoile persoanei tinere, autorităţile regionale sau locale contribuie la acoperirea costurilor de cazare şi formare profesională, precum şi la acordarea unei alocaţii. Acest tip de sprijin vizează tinerii cu vârste până la 21 de ani, iar cuantumul alocaţiei depinde de venitul lor. Sprijinul autorităţilor include suport psihologic şi consiliere, precum şi sprijin pentru un trai independent (îndrumări cu privire la bugetarea cheltuielilor şi alte îndrumări similare).
Rezultatele pe piaţa muncii ale tinerilor care părăsesc îngrijirea alternativă sunt semnificativ mai slabe în comparaţie cu tinerii care nu au fost în îngrijire, potrivit studiului „Fiecare este valoros” realizat prin programul Youth Guarantee din Finlanda.
 Finlanda a dezvoltat un sistem complex de garanţii pentru tineret. Potrivit unei evaluări Eurofound, în 2011, 83,5 % din tinerii aflaţi în căutarea unui loc de muncă au reuşit să îl obţină cu ajutorul unei oferte pe care au primit-o în termen de 3 luni de la înregistrarea ca şomeri. Sistemul finlandez a facilitat pregătirea mai rapidă a planurilor personalizate, reducând astfel şomajul.
 Programul Garanţie pentru Tineret din Finlanda nu conţine, însă, măsuri care să îi vizeze în mod special pe tinerii care ies din îngrijirea alternativă, dar măsurile de sprijin existente destinate şomerilor le sunt aplicabile.
În conformitate cu Raportul Eurostat: Finlanda – Statistici privind politica pieţei muncii, măsurile de sprijin în piaţa muncii din Finlanda au ca scop să completeze venitul pe categorii specifice de şomeri. Beneficiarii acestei scheme sunt toate persoanele aflate în şomaj care au primit deja alocaţia de bază pentru şomaj pe o perioadă de maximum 500 de zile, dar nu şi-au găsit încă un loc de muncă. Pentru a fi eligibili pentru acest sprijin financiar, beneficiarii trebuie să nu fi refuzat oferte de muncă/ stagiu de ucenicie/ curs de formare profesională. În privinţa tinerilor cu vârste de 18-24 de ani, acest sistem le stimulează accesul în special la formare profesională. Acestora li se cere să-şi continue educţia şi să urmeze un plan individual de muncă. Schema serveşte ca mecanism de protecţie a persoanelor care sunt într-o poziţie deosebit de dificilă pe piaţa forţei de muncă, precum şi ca mijloc de a le asigura un anumit nivel de educaţie aplicabil pe piaţa muncii. Sprijinul financiar este acordat direct doar acelor persoane care nu se bazează pe niciun alt fel de venit.  
Atunci când un copil/tânăr, indiferent de vârstă, iese din sistemul de protecţie al statului (after-care), acesta are nevoie în continuare de ajutor şi sprijin, potrivit prevederilor Capitolului 12, Secţiunea 77 din Legea privind protecţia copilului (Child Welfare Act)
. Municipalitatea este obligată să asigure acest sprijin, pe o durată de cel puţin 6 luni, indiferent de vârsta copilului. Pentru aceasta, se va întocmi un plan individual fie de reintegrare în familie a copilului, fie de trecere a tânărului la o viaţă independentă. Împreună cu tânărul sunt stabilite în plan ce servicii şi măsuri de sprijin se vor aplica în practică (suport pentru locuinţă, mijloacele de trai, de muncă sau de studiu). Planul de susţinere continuă până când tânărul împlineşte vârsta de 21 de ani.

MAREA BRITANIE
Cadrul legal:
· Legea copilului (Children Act 1989)
;

· Legea copilului care iese din sistemul public de protecţie (Children -Leaving Care- Act 2000)
;
· Regulamentul nr.959/2010 privind instituţionalizarea, plasamentul şi reexaminarea cazurilor (The Care Planning, Placement and Case Review - England Regulations 2010)
;
· Regulamentul privind copilul care iese din sistemul public de protecţie (Care Leavers – England Regulations, 2010)
;
· Norme de aplicare a Legii copilului, partea 3: Planificarea tranziţiei către viaţa de adult a tinerilor ieşiţi din sistemul public de protecţie (The Children Act 1989 Guidance and Regulations Volume 3: Planning Transition to Adulthood for Care Leavers)

În conformitate cu Secţiunea 23C din Ghidul Guvernului britanic Planificarea tranziţiei către viaţa de adult a tinerilor ieşiţi din sistemul public de protecţie”, autorităţile locale deţin responsabilitatea faţă de toate categoriile de copii şi tineri, aşa cum sunt prevăzute în lege, aflaţi în sistemul public de protecţie. În ceea ce priveşte tinerii care au ajuns la vârsta majoratului (18 ani) şi părăsesc centrele, autorităţile locale au obligaţia, potrivit legii
:

· să păstreze legătura cu tânărul respectiv oriunde s-ar afla acesta, respectiv să restabilească contactul;
· să numească/autorizeze un consilier personal (Personal Adviser – PA) al tânărului. Funcţiile consilierului personal sunt:
· oferirea de sprijin şi îndrumare, inclusiv implicare directă;

· participarea la evaluările periodice ale planului de viaţă al tânărului;

· de a reprezenta legătura dintre tânăr şi serviciile pe care le oferă autorităţile locale (locuinţă, educaţie etc.);
· de a se asigura că serviciile furnizate răspund nevoilor tânărului;

· de a ţine legătura cu tânărul;
· de a ţine o evidenţă a implicării sale în viaţa tânărului pentru a monitoriza eficienţa serviciilor în pregătirea tânărului pentru traiul independent.

· să urmărească în mod continuu planul de viaţă (Pathway) al tânărului şi să-l adapteze periodic în funcţie de nevoi. 
Pathway este un document care stabileşte în amănunt ce măsuri trebuie să fie luate şi cine va fi responsabil de realizarea acestora, pe baza rezultatului evaluării necesităţilor. Planul este un document individualizat şi trebuie să răspundă unei game complete de nevoi ale tânărului. Jurisprudența a confirmat că planul trebuie să fie „un plan operaţional explicit şi să formuleze clar cine, ce face, unde şi când". Planul trebuie să fie elaborat de către un asistent social calificat corespunzător şi să fie revizuit în mod regulat de către consilierul personal, iar dorinţele tânărului trebuie să se afle în centrul procesului de planificare.

Pathway trebuie să includă următoarele:
· numele consilierului personal şi planul de vizitare a tânărului;
· detalii cu privire la locul/locuinţa în care tânărul va trăi la ieşirea din plasament;

· planuri de educaţie şi formare profesională;

· modul în care autorităţile locale îl vor susţine pe tânăr pentru a obţine un loc de muncă sau în alte activităţi după ieşirea acestuia din plasament;

· modul în care autorităţile locale vor contribui la dezvoltarea abilităţilor practice ale tânărului în scopul de a-l ajuta să ducă un trai independent;

· ce fel de sprijin va fi pus în aplicare pentru a asista tânărul în scopul de a-şi forma şi susţine o familie şi alte relaţii sociale;

· capacitatea de a gestiona propriii bani, precum şi modurile în care el va fi ajutat să-şi dezvolte abilităţi economice;
· starea de sănătate a tânărului, care să cuprindă nevoile sale fizice, emoţionale şi mentale, dar şi modul în care aceste nevoi vor fi satisfăcute după ieşirea din plasament;
· planuri secundare în cazul în care Pathway se dovedeşte ineficient în sprijinirea tranziţiei tânărului spre maturitate.
· dacă situaţia şcolară sau profesională o cer, să asigure asistenţă financiară pentru continuarea cursurilor sau a formării profesionale, respectiv plata unei burse dacă tânărul urmează cursuri de învăţământ superior;

· să asigure asistenţă de orice fel, inclusiv sprijin financiar în situaţii excepţionale;

· asigurarea (sau crearea de fonduri) cazării în vacanţe pentru tinerii care urmează cursuri în învăţământul superior sau vocaţional, cursuri de zi (full-time education).

În anul 2011, Departamentul pentru Educaţie a început finanţarea organizaţiei Catch22
 a societăţii civile, pentru derularea programului From Care2Work, lansat ca proiect-pilot în 2009. Programul are scopul de a conecta angajatorii şi autoritățile locale în vederea creării de noi locuri de muncă şi oportunităţi pentru tinerii care ies din sistemul public de îngrijire. Aceste oportunităţi includ dobândirea experienţei profesionale, stagii de ucenicie, dar şi locuri de muncă cu normă întreagă. Printre cei mai proeminenţi angajatori implicaţi în program sunt Marriott Hotels şi cluburile de fotbal Arsenal, Chelsea şi Tottenham.   
Având în vedere că rolul autorităţilor locale este de a asigura instruirea şi pregătirea tinerilor pentru intrarea pe piaţa muncii, acestea oferă, în cele mai multe situaţii,  oportunităţi de educaţie şi formare suplimentare, necesare dezvoltării de noi competenţe şi stimulării încrederii în sine (până în prezent, 150 de autorităţi locale au oferit peste 11.000 oportunităţi de angajare). 
Autorităţillor locale şi angajatorilor care investesc şi depun cele mai multe eforturi pentru punerea în aplicare a programului li se decernează premiul FromCare2Work – Quality Mark. În acest fel, Catch22 stimulează angajatorii şi autorităţile locale să se implice şi mai mult în punerea în aplicare a programului. Este de subliniat faptul că ideea din spatele programului nu este aceea de a găsi neapărat un loc de muncă acelor tineri care ies din sistemul de ingrijire, indiferent de abilităţile lor, ci aceea de a susţine angajamentul sistematic pentru dezvoltarea abilităților cu aplicabilitate concretă, iar ambii actori – angajat şi angajator – să fie satisfăcuţi.

Buttle UK
 este o organize a cărei activitate principală este furnizarea de sprijin pentru copiii şi tinerii dezavantajaţi, încurajând creativitatea în elaborarea strategiilor de sprijin speciale pentru tinerii din îngrijirea alternativă. Unul dintre cele mai cunoscute programe derulate de această organizaţie este Quality Mark (Marca de Calitate). Premiul Quality Mark este acordat universităţilor fac dovada unei strategii suficient de robuste pentru sprijinirea studenţilor care provin din sistemul public de îngrijire. În acest fel, universitățile sunt încurajate să investească în educaţia acestor tineri. Deoarece sistemele de suport în mediul universitar sunt extrem de variate, criteriile de atribuire a premiului sunt largi şi se bazează pe rezultatele unor studii de cercetare graduale. 
Programul se desfăşoară în întregul Regat Unit. În anul universitar 2012 - 2013, un număr de 965 de tineri provenind din centrele de îngrijire au frecventat instituţii de învăţământ superior din Anglia, cărora le-a fost decernat premiul Quality Mark. Buttle UK a acordat acest premiu, din anul 2006, unui număr de peste 80 de universităţi numai din Anglia. Acest program îşi dovedeşte eficacitatea în două moduri. Pe de o parte, încurajează universităţile să dezvolte strategii şi metode pentru a încuraja tinerii din serviciile de protecţie să urmeze studii superioare; pe de altă parte, tinerii care ies din sistemul de îngrijire alternativă au şansa de a avea acces şi de a fi sprijiniţi în cazul în care se decid să meargă la universitate.
Anglia are un sistem dezvoltat de colectare a datelor anuale asupra tinerilor din îngrijirea alternativă, care funcţionează în paralel cu un sistem de urmărire a rezultatelor obţinute de aceştia. Acest mecanism contribuie la o mai bună înţelegere a provocărilor cu care se confruntă tinerii care ies din sistemul de protecţie, o mai bună monitorizare a lor şi la îmbunătăţirea politicilor de resort. Sistemul de sprijin se bazează în principal pe activităţi ale organizaţiilor societăţii civile. În Anglia, responsabilitatea pentru tinerii care ies din sistemul de protecţie este împărţită între autorităţile naţionale şi locale, astfel încât sistemele de suport pot să difere în mod semnificativ. Statisticile disponibile arată că aceşti tineri obţin rezultate semnificativ mai slabe pe piaţa muncii, în educaţie şi în alte domenii de integrare socială, comparativ cu tinerii care nu au fost în sistemul public de îngrijire, ceea ce conduce la creşterea ratei de excluziune socială. 

� La nivelul Uniunii Europene, persoanele NEET (care nu sunt încadrate profesional şi nu urmează niciun program educaţional sau de formare) sunt considerate unul dintre cele mai problematice grupuri în contextul ţomajului în rândul tinerilor.

� Minorul dobândeşte capacitate deplină de exerciţiu, fie prin hotărâre judecătorească (cu condiţia să aibă cel puţin 16 ani), fie în urma încheierii căsătoriei.

